Samuel Hlavaj

Samuel Hlavaj (* 29. máj 2001, Martin, Slovensko) je slovenský hokejový brankár, ktorý hrá za Iowa Wild v American Hockey League. V NHL má zmluvu s tímom Minnesota Wild.

 Klubová kariéra 

 Dorast a pôsobenie v Európe (2017 – 2024) 
Je odchovancom MHC Martin, za ktorý nastupoval v rôznych vekových kategóriách do sezóny 2017/18. V tom istom ročníku debutoval v slovenskej extralige v tíme slovenskej dvadsiatky. V nasledujúcej sezóne odišiel do zámoria: začínal v lige USHL, v roku 2019 prestúpil do tímu Sherbrooke Phoenix v QMJHL. V novom klube sa mu darilo. V prvej sezóne mu udelili ligové ocenenie Jacquesa Plantea pre brankára s najnižším priemerom inkasovaných gólov na zápas. Tiež ho zvolili do tímu hviezd. Napriek skvelým výkonom ho žiaden klub NHL nedraftoval.

Pred štartom sezóny 2021/22 sa rozhodol vrátiť na Slovensko, dvojročnú zmluvu podpísal s tímom HC Slovan Bratislava. Hoci so Slovanom vyhral ligový titul, v tíme si nikdy nevybojoval pozíciu prvého brankára: v oboch ročníkoch pendloval medzi hlavným tímom a rezervným celkom Modré krídla. Po vypršaní kontraktu sa dohodol na prestupe do českej Plzne. K tímu sa pripojil v ročníku 2023/24.

S českým klubom sa dohodol na spolupráci na dva roky, ale už po prvej odohranej sezóne využil klauzulu o prestupe v prípade záujmu z NHL. Vstupný kontrakt mu ponúkla Minnesota Wild.

 Zámorie (2024 – súčasnosť) 
Do zámoria sa presunul v sezóne 2024/25. V predsezónnom kempe si nevybojoval miesto v prvom tíme a ročník rozdelil medzi nižšími ligami AHL, resp. ECHL. V súčasnosti chytá najčastejšie za Iowu Wild.

 Reprezentačná kariéra 
V národnom tíme štartoval na majstrovstvách sveta všetkých vekových kategórií. Na MS hráčov do 18 rokov sa predstavil dvakrát, v rokoch 2018 a 2019. Pri svojej druhej účasti zastával pozíciu prvého brankára.

Trikrát štartoval na MS hráčov do 20 rokov. V období 2019 – 2020 bol prvým brankárom tímu. Na šampionáte štartoval aj v roku 2021.

Od sezóny 2022/23 je členom seniorskej reprezentácie. Pravidelne štartuje na MS od roku 2023. Je členom olympijského tímu na ZOH 2026.

 Referencie 

 Externé odkazy 


Kategória:Narodenia 29. mája
Kategória:Narodenia v 2001
Kategória:Osobnosti z Martina
Kategória:Slovenskí hokejoví brankári
Kategória:Hráči Minnesota Wild
Kategória:Brankári Minnesota Wild
Kategória:Hráči HC Slovan Bratislava
Kategória:Hráči HC Plzeň
Kategória:Účastníci MS v hokeji 2023
Kategória:Účastníci MS v hokeji 2024
Kategória:Účastníci MS v hokeji 2025
Kategória:Hokejisti na Zimných olympijských hrách 2026